User:Siantongluan/sandbox

Pupa Ngeina Tangthu

Khanglui i pu i pate in, omkhopna leh, kimuh kituah khopna cihte, thu kikup cihte khat peuh abawl ding ciangin, limtak kisam kikho ciat ciat uh hi. Hih bang tualbawl ahi zongin, zeh hun ahi zongin khat peuh bawl ding ciangin, zu mah tawh na kimuak in, zu mah tawh na kiuap uh hi. Annekna, Sagawhna leh Zu dawnna tawh maitang kimutuah in kam kumkhawm lungsim khaubang hualkhawm in, ngeina leh nunzia na zilh uh hi. Hih kimuhkhopnate pen, a tamzaw in 'tualbawl' na ci uh hi. Pawi cih pen Zokam hilo a Kawlkam 'pue' aa kizangh ahi hi. Khangluimi zawdeuhte in Pawi cilo hi. Mopi, Mosagawh, Omkhawm, Ankuang umkhawm cih bangin kizang zaw hi. Sih ciangin Sih pawi cilo-a, Siphual, Simun peuh kici zaw hi. Khuado pawi, Sialsawm pawi kicilo-a, Khuado Lawm anne, Sialsawm Lawm anne kici hi.

Zomite in kumsim in Gualnopna pawi pelhlo in, a pi nih, atawm pen nihvei kinei hi. Khuado Lawm anne leh Sialsawm Lawm anne kici hi. Hih Lawm anneekna pen Sanggam kikaihkhopna hunhoih pen hi-a, Ngeina limci ngeina hoih mahmah ahi hi.

Tualbiakna: Khuasiam ding, ahuu akeem ding sapna kibawl a, tua pen Tualbawl, Tualbia kici hi. Khuathak khat a kisaatna mun-ah, Khuasaat ciangin, kimawksaat lo hi. Vaipua panmun len ding leh mimuan vaipei ding, ki khuasakna ding a semzo leh a dozo ding, haksat gal leh sa a om phial leh zong a nawkzo ding cih gelna tawh a tawm pen mi 9 phalo in khuathak khat mun kisat lo hi. Khuathak saat, Khuasaat ding ciangin 1.Siampi, 2.Hausa, 3.Taangko, 4.Tuinaak khuat, 5.Tual teek, 6.Tual tanu, 7.Siikseek leh 8.Khuangtum, 9.Mundang khualui khat ahi zongin, Tual uk Mang/Hausa' khat in etsakna, phalna leh ciaptehna neihsak a omloh in khua kisaat ngeilo hi.

A masa pen in, Makai pipa in, Khuathak khat a saat ding ciangin, Tua khuamun dingah, mun leh mual, tui leh singkung gam va-en dingin, Tuikhuuk khuatte kisawl masa a, tuihoih tuilim amuh ciangin khuasaat kipan uh hi. Hih Tualbiakna-ah, gamsa ahi zongin, innsa a hi zongin, khat peuhpeuh tawh Siampi makai in tualbiakna 'munbiak' na nei masa leuleu uh hi. Hih Tualbiakna-ah, Phasiam kisam a, Pasian biakna ahi hi. Dawite leh Mihingte kilawmtatna leh kido kitot loh na ding deihna zong ahi hi. Hih a kisaat ding khua, abei ngeilo ding, abei dong ngimna tawh, saupi gelna tawh 'nget leh piak' bawlna ahi hi. Pawlkhatte in, Sakhi peuh, kel, bawng, sial, vakhu, vok cih peuh tawh tualbiakna kibawl hi. Ahih hangin, Sakol, lawi, ui cih peuh tawh tualbiakna kipia ngeilo hi. Siampi te in a deihna leh a zilhna thei uh hi.

Tualbiakna dingin, a tamzaw in vok zang uh hi. Tualbiakna pen Khuataangpi aa hi-a, lawhta in zu kidong hi. Tualbawlna Vok leina ding lawhta mah in an dong uh hi. A bei khempeuh taangpi sik ahi hi. Khua dingin gamtak leihoihna kizuan a, a lauhuai sapite leh dawi leh kau, gulsia tangsiate, ngia leh vompi sahangte, pulnatna tuamtuamte nawkkhakna panin ahung a keem dingin Asiam ahi Khuasiam khai masa hi. Khai cihpen bia, lungkimsak, thoih cihna hi. Tua pen Tualbiak pawi kici hi. Tualbiak nasep leh Sialsawm Lawmanneek kizom tawntung hi.

Tua Biakna-ah, khuamite cidamna dingleh kithutuahna ding, guahtui hoihna ding, ankung susia thei lungnote a omloh na ding, gah leh paak hoihtak aneih na dingin kingen hi.

Zehtang: Tualbiak ni zing ciangin Zeh tang uh hi. Lo kikuansak lo hi. Leigil suaksak lo hi. Singno leh lopa hing sihsuah lo hi. Kahna leh gamlumna bawllo hi. Kahna cih ciangin misi aneih u leh tua ni-in guilo hi. Gualnopna khuang leh zam gingsak lo hi. Zehphi ci-in thukham palsat a om ciangin guahtuiluan hoihlo hi. Ngalhawk in lolai ankungte nawksia thei hi. Khuasung thusia-lasia piang thei hi. Pulnatna tuamtuam in nawk thei hi. Tua ahih ciangin Zehphi a omleh a beikhempeuh lohsak hi. Tualbiakna bawlphakik hi.

Tualbawl khasung or Sialsawm lawm anneek kha huam sungin samante pen Sawngman kici hi. Sawngzu luup hi. Sawngla sa-in laam uh hi. Siampipa in tuiphih aa, Sawngmanpa leh khua leh tui daupaina dingin Khuasiam tungah ngen uh hi. Hun ciangtan sungin Sawngman a om leh Khuasiam lungdam hi, ci-in um uh hi.

Sialsawm (Lawm annek): Nidanglai in Sialsawm Lawm-an pen lopawi man ciangin kihih tawntung hi. Guahtui luan dan zui-in lopawi ahih manin kumkhat leh kumkhat kibanglo thei hi. Bekthamlo in Simlam leh Zolam aa teengte khuahun paidan kibanglo aa, khua khat leh khat kituak theilo hi. Ahih hangin Khangthakte in kumpi nasemte leh sang naupangte kim hun tawh kituak dingin April kha kipatlam hih dingin kipsak uh hi.

Khuado (Lawm annek): Khuado Lawm-an pen anlak khit ciangin kibawl hi. Khawhsa kaikhawm khinphet ahih ciangin zu leh sa tawh kidiah pikpeekin kibawlzo hi. Kumpi nasemte leh sang naupangte kim hun October sangkhak sung kingim hi.

I Pu i Pate pen Biakna leh Ngeina tawh tonkhawm in na kalsuan uh hi. Ahih khempeuh pen Biakna tawh kitukkalh saklo uh hi. Asiam leh a Biakna mangngilh ngeilo uh hi. Khuado Lawm-an pen Sialsawm Lawm-an mah tawh a paidan kibang hi.

Meilah saat ni: Khuado Lawm-an kiginni pen Meilah saat ni or Dai-an bawl ni ci uh hi. Zununsung or omkhop hunsung zat ding meilah pua hi. Tuinak kipuah hi. [Han,than, san,khan] Han kipuah aa Khasapna kinei hi. Asi kha hong ciah un, ahing kha hong ciah un, zu leh sa ne ding hi hang ci-in lobuuk suangthute saatpai-in khasam uh hi.

Khuaila, Tang suak: Khangluite in Khuai pen thupi seh mahmah hi. Khuaipi leh khuaivahte a zu kine hi. Khuaivom, khuaingo cihte zong singheng sungah kua-a, laa-in innah khawi uh hi. Tuate zong a zu kinenam mah ahi hi. Tunpi, ngalthen pen a no kine hi.

Tua khuai a mute in lopa dawn tumzial vilvel a, ciangkang khat tawh kawksakin ciamteh hi. Kua mah in suksak ngamlo hi. Khuaino pen Khuado hun in taksa-in pikim a, neektaak cing mahmah hi. Khuaihawite in lak leh aih thuah thei uh hi. Khuai-aite a sih ciangin siluangbawk thote pen khuai-in bengkhiatsak hi, ci uh hi. Kha kapham ciang vaitho hung ding vahkhuai nangma thu hi aw, ci-in Khuaila na ngawn in nei hi. Khuai-ai nuamte in Khuado Dai-an bawl ni ta-in khuaila uh hi. Khuamial khit ciangin kilangam pan bek hi. A ainuam a, khuaila ahih leh khuang, zam, daktal, phit leh Khangno Taangsuak ding honkhat tawh kuan pah hi. Khuaikhau ci-in khauhual sau mahmah pua uh hi. Khuangmai aa daktal tumpa, zaamzawngte leh khuangtumpa longal khuaikhau lenin pai uh hi. A kihalna kibangin len uh a, a khut langkhat ah meilah dekim uh hi. Kigual diudeuh Guideudeu-in meide-in pai uh hi. Phiitlem kawmin khuang leh zam tawh innlam zuanin ciah uh hi. Khuasung gamlum suah mahmah hi. Inn ngakte in zubeel gual a, tuileihsa in nangak uh hi. Zu taksa pawlkhat zong taubeelpi sungah khol hi. Khuaino puapa a mai-ah hong masa hi. Zaam zawngte in zom hi. Daktal tumpa in zom leuleu hi. Tua khit ciangin khuangtumpa leh mipi in hong zom hi. Inn ngakte in a tung masa sa-in zu na tulh hi. Inntual kimkot tuangdung dongin laamsum pimpem in laam uh hi. Zan thapai in khangnote gualnop a tua hun bekmah om a, Khuado hun a tunkaal kingaklah mahmah hi. Khuangtumpa mai-ah pasalno khat in daktal mong, mong, mong, ci-in ging vangvang in tum hi. Daktal ging zaksim in Khuado kiphawk mahmah hi. Khualai-ah a veng a veng in Khangnote giahna Sawm kinei hi. A nopci pen munah kituah uh hi. Zanthapai in Khuado la leh Khuai la sa in khangnote gualnuam mahmah hi. Tua hi a, Khuasung bup gamlum hi.

Kau Hawl (Kau hawl): Pansik ni or Neekpi ni zingsang in kau hawl uh hi. " Dawihaang ciah oo, kauhaang ciah oo, na zun, na eek namsia ei, na ni cing ei, na kha cing ei, na khualam zuan oo" ci-in tuga heiga tawh baangsak baangkhang saat in hawl uh hi. Kongbiang atun ciangin a tuga tawh phei den ek mawk hi. Thau neite in thau tawh kaap uh hi.

I Pu i Pate in Dawibia i cih hangin Dawi hawlkhia thei mawk ahih ciangin amau lungsim tawngah dawi sang a golzaw khat abia, a kinei hileh kilawm hi. A taktak-ah tua pen, 'Pasian Phaza' na ci uh hi.

Lawm Annek kikaih khopna: Lawm-an ne dingin mikhempeuh kikaikhawm uh hi. A bawngbawng in, akhil akhil in omkhawm uh hi. Dai-an bawl ni zingtung in U pipa or Bangkua pipa pen inntuamsa innlak sanggamte kiangah ban hawh kawikawi a, thu zasak hi. Sanggam bucingte pen nopci mahmah hi. Zing-an neek khit ciangin kikaikhawm uh a, an a neih bangbang tawi ciat uh hi. Mihon tawmte in vok luangkhat, a tampiante in luangnih bang gothei uh hi. Khuado vok gul ding kiseh uh hi.

Ei Zomite ngeina-ah Zozu pen cikhum bawngnawi taang in kizang hi. Pawlkhat khaih in ne hi. Pawlkhatte pen pengbulh in ne hi. Anneek ma sung teng khaihsa in ne uh a, anneek khit gualnop hun leh lasak hun ciangin beel angkuah in peeng nek uh hi. A hawm masak pen innkuan kim naungeek dongin tan kipia hi. A nethei nailote in ama ngaih khat hawh hi. Tua pen zuhawh kici hi. Hawh cihpen ama neektang in nesak cihna hi. Amau mintapte hawh diak uh hi. An a neek ciangin a sasin sangoite kiciamkimsak uh hi. A ngahlo om hiam? ci-in kantel vilvel uh hi.

Anneek man ciangin Mokhak numeite amau nualam ciat-ah ankhol in vak tek uh hi. Nungak tangval lawmngaih neite Zawl-an kikholsak hi. Ankhol a, vakkhiate hong tunkik hun khuamui kipan philhphelh pawl khawngin tangzang khat in beelpei sungah vut luakin dim a, innlim laizangah koih in meiphual seh in meilah vak hi. Khuang leh zam pusuah in lasak pan uh hi.

Sialsawm leh Khuado hunsungin sanggam ngaihna la, Nu leh Pa ngaihna la leh nungak tangval kilamnaihna zawlla ngentang sa uh hi. Unau sanggam teng mah kikawi-in la kipaihpaih mai uh a, Ki-itna leh sanggam khualna khang mahmah hi.

Thang Ho leh Lian Do te hunlai-in Khuado omkhop ngeina neikhin uh hileh kilawm hi. Khuado madeuh-in Lian Do si hi. Thang Ho daihawhin pai hi. La khat suut a,

(a) Do na litlit do na litlit e, gual in kumkhua do na litlit e, [Do na liingliing do na liing ee] (b) Gual in kumkhua do na litlit e, Do han-ah nau bang vakap ing e.

Mihing kikholhna tam leh kiphawkna kingaihna zong lian hi. Lawm-an pen sanggam kimuhna leh kikaihkhopna hoih pen ahi hi. Pakzat seemseem lozaw a, puahphat ding leh thupi bawlkik dingin hoih mahmah hi. Tuhun pen omkhopna hun haksa mahmah hi. Mi khempeuh tang peek nuam uh hi. Sanggam a omkhawm liailiaite pen a kingaite ahi uh hi.

Zomite zat dan tat dan ngeina pawlkhat: Kawl huzaap tawh Pawi i cih pen, Mizo huzaaplam a omte in 'Lawm' cileuleu se hi. Zokam taktak tawh Ai kici hi. Zomi a tamzaw in Ai sangin Pawibawl, 'Lawm' ci uh hi. Zokam zong damdam in kinelhsiah in mangmang hi. Innthak ai cih sangin Innpawi bawl ci uh hi. Molawm, innlawm peuh cimai uh hi. Nau minphuak i cih pen zong, naulawm, naupawi bawl ci uh hi. BA ai cilo-in BA lawm ci sese uh hi. Midangte huzaap in hong zolua ta ahih manin ei kam pen a nuam nawnlo bang hong himawk hi.

Nau minphuak: Namdangte huzaap hong lutma-in, Zomite in Nausian kici hi. Tuhun ciangin naupawi bawl cilel uh hi. Zomite nausuah ciangin bangkua siampi zangin naumin pen tuiphih uh hi. Pasal ahi leh pianna Pu tamsak hi. Numei ahih leh pianna Pii tamsak hi. A zomzom in pasal lam leh numei lam kihawm suk ngiatngiat a, khangsimna in kinei hi.

Naumin pen Mizote leh Kawlte bangin ut peuhpeuh phuak mawklo uh hi. Minnei dingte dong masa hi. Naumin phuahna[minlawhna] ganno khat bangkua siampipa gosak hi. Tua pen inntek khawisa ganno hi hamtang ding hi.

Tuiphih ding zu beelta in luup hi. Siampipa in phuisam kawmkawmin zu leihleih hi. Zuleihna tui kitakpei leh, hoih ei, i nau pen cidam in mapai ding hi, ci hi. Amin pulak in, zu teep in, tuiphih hi. Huihlak a kiphihkhia hilel napi, a tuiphih pai, pailo cih theise uh hi. Minphuahna ganno go leuleu a, a sih dan akeeng kisaan keuhkeuh, a sin leh a gilzangte kilamdan en in, naungeek mailam masuan ding theikhol genkhol thei hi.

Naumin tangte in Nausiatna [nausian] ci-in ak ahi-a, vok ahi zongin a hihzawh zahzah gan khat peuhpeuh zangin antawi pia uh hi. Nausian kici omkhopna pen a nuampen omkhopna nam ahi hi. Naumin phuahna munah gamlum lua kideihlo hi. Khuang leh zam tat nuamlo uh hi. Gamlum lua leh naukhaa lau kici hi. Naupang kilatin zawngkhal aa cidamlo hi, ci uh hi. I Pu i Pate pen zehtan thukhamte-ah citak mahmah hi. A up leh a biak khat peuh tungah paubanna neilo uh hi.

Min a phuah ciangin numei leh pasal hangin buailo hi. Amin kilawh phet in numei min leh pasal min kikhen pah sinsen hi. Amau phulkhak gentheihna leh nopsaknate naumin panin kimu khia thei hi. Tuang Hau a cih leh minuamsa hi ei, ci-in kimu pah hi. Vung Dah Ciin a cih leh heh leh dah thuak ngeite hi, ci'n kithei thei hi. Ciin Za Khup a cih ciangin numei hi a, Cin Za Khup a cih ciangin pasal ahi hi. Lia leh Taang tawh buai ngeilo hi.

Naucing Guai: Tuhun bangin Nursinghome, Childcare cihte omlo hi. Inntuancil ahi lukhatlaite in innpi leh a Pute kiang khawngah nau kha uh hi. Sanggam haute in nau thum ciang bang cing thei hi. Bawngnawi cikhum cihte kigalmuh ngei nailo ahih manin naungeek a nin kawlkai em leh taang zu-ha kizang hi. Lawki hunin neusen a kipan Zo zu-ha tawh kikhangkhia hi. Zu zong munkhempeuh-ah siakhin lo hi. Zangsiam leeng zatui hoihpen leh an hoihpen ahi a, khengval zang kha leeng a siahuai pen gal leh gu ahi hi. Pilna tawh zat kul hi.

Amau hunin zu-ha piazote hampha kisa mahmah hi. Naungeekte cidam in dawng tiltel hi. Kawlkaipi zong anhoih mahmah ahi hi. Neu ngaihsut huailo hi. Tua bang teng tawh naucingte in nau nakhoi uh hi.

Naucingte pen zahtakin mai-et mahmah kul hi. Nau i, nuntakna buppi a cingte khut-ah om hi. Neek leh dawn lim zawdeuh amuh ciangin naucingte ciamsak hamtang uh hi. Naucingte zong kisathei a, khasia-baih mahmah hi. Tuhun in zong Nuteek naucing na neih uleh neuseh kha kei un.

Naucing guaina pen anlim mawkmawk tawh hithei lo hi. Saseh, ak cih bang kizang ngamlo hi. Ganpum lakah a neu pen vok tuli sangin neuzaw lo hi. Naukha khempeuh kikum in, thakhat in naucing guaithei uh hi. Salim pen leh zukhum pen tawh naucing kiguai hi.

Zukholh Pute (TuukZukholh): I Pu i Pate in zahtak tuakte zahtak a, pahtawi huaite pahtawi uh hi. Pute zahtak pen Pasian deihna tawh kituak ahih ciangin cidamin khansau hi. " Pute leh lamphung kineh zolo" cih Paunak om hi. Naupangte a damloh ciangin Pute kiangah hawh in an kinesak hamtang hi. Tua pen gau-an kha ci uh hi. Pute kisamsia nuamlo hi. Pute tawh thu kinei nuamlo hi. Pute kikhasia sak nuamlo hi.

Khawhsa anlak khitphet in, Pute Tukzu kikhol masa pen hi. Tuhun Christian te in Thanksgiving abawl bang ahi hi. Taangzu, buhzu zukhum pen leh a neih leh sapum zong go uh hi. Tukzu pen kiim leh paam in zong pawm a, zupinung uh hi. Zutaak [zukhaih] a, zucil kaimasa pen dawh a, inntek pu pia masa hi. A zudawn masak pen valhpah lo hi. Zutui phih in phuisam hi. Tukzu khol a tute thupha namkim ngetsak hi. Cidamin khansauna ding, sumnu sumpa amuh na ding, bangkua kilemna dingin ngen hi. Hih omkhopna sungah Pute pahtawina la a tampen kisuut hi.

(a) Kei ka Pute sen aa ka Pute ningzu bang khum thei naleng nuampeng phuh sak vang e (b) Nuampeng phuhsak vang heisa bang paal thei naleng kapaal losak vang e.

Sialsawm Pawi

Thu masa: Sim leitung a om minam khempeuh in ngeina nei ciat uh a, tua ngeinate a dingin ahoih pen, a manpha pen hi-in, a lung uh a nopsak ban-ah kithutuaksak in ki-itna zong khosak hi. Tua ngeinate apu apa khang pan kipanin kem toto ciat uh hi. Ei Zomite in zong ngeina hoih tampi i nei hi. Tua ngeinate in ei Zomite hong ki-itsak in minam kician khat hong suaksak hi.

1. A Nuam Sialsawm Pawi: Khuakhal ding kisa in khuamui hong kai ci-ciai a, pengpelep ten (Keutawlek ten) hong hamsan khengkhang ta uh hi. Lopawi zong kiman ta a, Sialsawm Pawi a kibawl hong hi ta hi.

Dopi kha-in tua pawipi a ding kiging khol in no bang tawh bawl sawm, ci-in khat leh khat lawp takin kidong khengkhang uh hi. Cik ni ciang kipan ding, ci-in ani a cin ding bang kingaklah mahmah ciat hi. Pawipi pen Dopi kha leh Zing kha kawmkal sung lopawi khit (April) kha pawl-in khua-zang bup in kibawl hi. Sial a kipan gan neih peuhpeuh tawh lungkim takin kibawl ciat hi.

Sialsawm Pawi Bulphuhpi: Tanglai a kipan i pu i pate bawl i ngeina pen kum simin a kizom toto ahi hi. Sialsawm cih pen,

Sial = Sial (sawmsial) a cihna hi a, Sawm = hih sawm, bawl sawm, tum cihna ahi hi.

Ei Zomite in sial pen sepna ngimnate-ah gentehna in i zat hi a, a lian mahmah ih cih nopna ahi hi. Sai (vuisa) bel sial sangin a liatzawk hangin lian cihna-in kizang zaw lo-in minthanna gennate-ah kizang zaw hi. Tua hi-in i nasep i silbawl, i tupna, i ngimnate-ah a lian a sangpi mah (sialpi cia mah) sawm ding tum ding cihna ahi hi.

Sialsawm Pawipi ni-in siampipa in zingtung in Zotang silsel anha (anhang) in na huanin, tua sung pan khua sung cidamna ding leh hauhna ding aisanna nei-in mai lam-a piang ding thu zong na genkhol hi.

2. Dai Hawh leh Pu Zu Kholhna: Pawipi ni zingtung in innteek nupite in zubeel khat taakin Zotang sih huan a, si-pi na kang uh hi. Zingsang khua hong vak milmial ciangin innteek nupi nu in Zotang sih leh si a hel khit ciangin zu thawlno khat (dai-tawi) tawh han-ah na pai (dai hawh) in a sisate phawkna leh thugetna thupha na bawl uh hi.

Tuabang mah in naupang ten zong anu zutaaksate tawh a pute zukholh dingin pai ngeingai uh hi. A pu a pi ten a tute a tate cidamna ding leh neih leh lam kicinna dingin tamphuah (thupha pia) in zu tawh na dokik leuleu uh hi.

3. Khal Lawm Kikholhna: Sialsawm ciangin unau pata teng ahi zongin, abeh beh in ahi zongin, a SawmSawm in ahi zongin ann nekkhopna kibawl hi. Zu leh sa, khuang leh zam tawh lung kituak takin gualnuam in omkhawm uh hi. Beh papi khangham thu thei ten naupangte tungah pupa ngeina, khang tangthu leh ki-it kingaihna a tuamtuamte na sut uh hi.

4. Ngawk Satna: Pawi ni sunkim pawlin tangvalte ngawk sat dingin a sawm ciat uh-ah kikhawmin ngawk sat khawm uh a, kibuan uh hi. Ngawk sat ciangin nau-gual nih in upa khat a buan uh hi. Tua kibuanna-ah nau-gual ten a lelh leh tu kum kizawng ding hi, ci-in ciamteh uh hi. A kibuan ma-un Sawm upate in ngawk to masa uh a, Dawi dawi, ngawk ngawk e, lui vo ci-in thum vei a to khit uh, Lui vo a cih khit uh ciangin kibuan thei pan uh hi.

5. Nungakte Lawm-an Piakna: Sialsawm Pawi sung pen kum khat vilvel i khol i kigin zu leh sa bekbek mah thupi tak nuam tak-a i neek hun khat suak ahih manin khal lawm kikholhna kinei a, zu leh sa mah kikumkhawmin kibawl ciat hi. Tua khal lawm sungah lawm kingai a om leh khallawm papi zu leh sa a zeekte in tua lawmngai nu a dingin a lim zaw deuh in a tuam vilvelin bawlsakin koih tuamsak uh hi.

Nitak khua hong mial ciangin a Sawm ciat uh-ah tangvalte kikaikhawm in, mi a kim mateng ngeina late leh lam a tuamtuam tawh gualnuam in hong om uh hi. Mi a kim khit uh ciangin lawm-ann (lawmngaih ann) siim dingin a lawmngaihte kiang uh-ah hong vak khia uh hi.

Nungakte inn hong tun uh ciangin inn sung pan nungak nu hong pusuak khia a, tangvalte tawh innka-ah hong tukhawm in la sa zel ciamnuih gen zel in nuam takin om uh hi. Tawl khat khit ciangin innsung lam panin nungak nu naunu, ahih kei leh a nu zu leh sa tawh hong pusuak a, tangvalte hong lui hi. Tangval ten zong lungdam takin hong ne uh a, a gaih valte uh innsung lamah koih kik theihloh ahih manin a Sawm uh-ah ciahpih uh hi. Lawm ngaipa bel bangmah pialo uh a, innka kiu khat-ah tu tuamsak uh hi. A hun khop khit ciangin a lawmte in tangval lawmngaipa ciahsan in a nungak nu tawh hong tukhawm thei ta a, kamsiam hong kipaih ciauciau uh hi. A lawmnu in zong, U nang a dingin a tuam vilvel a kong koihsak, ci-in zu cil hai khat leh sate va la a, tangval pan zong zum nuih pipu-in sangin a ne hi.

Hi bangin ni sagih sung tawntung a kibawl Sialsawm Pawi in hong beisan ta hi. Nungak tangvalte zong lungzuang pipi, kikhen nuamlo pipi mahin lolam hong zuan ta uh hi. Ahih hangin Pawi hun sunga a gamtatnate uh, a nopsaknate uh a bilkha uh-ah gingging lai hi.

Hun nuam ngeina a minthang Sialsawm Pawi pen i pu i pate khat leh khat kinek ngaihin, kisamin, ni sagih sung bang khallawm kikhawl in a na bawl uh ahi hi. Ahi ta zongin tu hun ciangin nithum sung bang bek i bawl ta hi. Ni bangzah sung i bawl ta zongin i ngeina Sialsawm Pawi pen mangngilh lo-in khat leh khat ki-itna leh kiphawkna a liat semsemna dingin zang ciat ni.

(a) Pupa khang gui giabang zopna, Zotui Sialsawm Pawi, lambang paak leeng e. (b) Lambang paak leeng lia leh taang aw, khangsawn ten giabang zom lai hen aw.

Sialsawm Pawi: Sialsawm pawi a kici pen nidang lai a Zomite pawi a thupi khat ahi hi. A kipat dan leh a min khiatna gen dan tuamtuam om hi. Pawlkhat ten hih pawi bawlna-ah biakpiakna om a, tua biakpiakna-ah mihing na ngawn tawh a kibiak hun om hi ci uh hi. Tua bang a mihing tawh biakpiakna pen naakpi tak a sawm vaihawm kuul ahih manin SIALSAWM ci uh hi.

Sial pen Zomite khawi ganhing lak pan a lian pen leh tam aman pen hi a, mihing tawh kithoihna zong biakpiakna lak pan a mulkim huai pen leh man a sang pen ahih manin hih pawi pen Sialsawm kici hi, a cipawl zong kiom hi. Pawlkhat leuleu in hih pawi pen LAWM ANNEEK ci uh hi. A diakin Tonzang khua leh a kiim a paam a khua ten lawm anneek ci-in ann nekhawm takpi uh a, amau a dingin pawi nuam leh thupi khat ahi hi. Sialsawm Lawm Anneek pawi in amah a hong om mawk ahi kei hi.

A ciil in gualnop pawi zong hilo hi. Biakpiakna pawi hi a, a nunglam ciangin biakpiakna sangin hong kithupi bawlzaw a, gualnop bawlna pawi khat hong suak hi. Hih pawi a taangpi-in April kha, Nipikaal nihna leh thumna pawlin kibawl deuh hi. Banghang hiam? cih leh taanglai a i pu i pa ten singtaang lo na kho uh a, ann August, September in na lakhin uh hi. Buh ciing ten October kha-in la uh hi. Ann a laak-khit tuungun ann hau kisa uh a, lungnuam in zu sa uh a, annlaak pawipi khat bawl uh hi. Tua pen KHUADO PAWI kici hi.

Khua a kido khit ciangin kha nih sung bang tawlnga uh a, tua hun sungin innlam nasep inn puah, huan bawl cihte sem uh hi. Banghang hiam? cih leh October, November pawl in gam lakah lopa saang thei mahmah a, gamlak vaak nuamlo uh hi. December kha hong hih ciangin kumthak cianga a lokhawh na ding mun uh enkhol uh a, a logamte uh hawm in, singnuai lak vaatsiang uh hi. January kha ciangin sing phuuk uh a, a singte keusak uh hi. March kha sungin lo haal uh a, a kaangtum lote tom khawm uh hi. Tua pen Mangtom kici hi. Lo tulsa kho ten hamtom uh hi. March kha bei ciangin a loteng uh hahsiang sa-in koih uh a, guahtui ngak uh hi. Khaicite zong vawh-in tuh khin uh hi. Lokhawh nasep pen guahtui a kingak nasep hi a, guahtui a hoih ciangin ann kihau a, guahtuui a ginaat loh ciangin an kihaulo hi.

Tua ahih manin, a kituh khinsa khaicite lim tak a hong po, hong khanna dingin, muhtheih lohte kiangah huhna na ngen uh hi. Tua muhtheihloh pen KHUASIAM kici hi. Tua khuasiam bia dingin khuasung a siampi lian pen pa in makaih hi. Tua bang a biakna in TUAL BIAKNA kici hi. Tual ih cih pen mun zaang khat peuh hi a, kimawlna mun zaang lian pen TUALPI biakna kici hi. Innmai a zaang INNTUAL kici hi. Tua TUAL BIAKNA mun khawsung laizang, khaw nawl, ciktui omna ngei khat peuh hi nuam deuh hi. Tualbiakna kibawlna munah suang nih atung lam in kiphut a, a tungah suangpeek khat kikham phei hi. A nunglam zong suangpeek khat mah tawh kidaal hi. Tua bangin a mailam bek vangin kibawl hi. Tua tualsuang omna zuanin SIAMPIPA, TUALTEEKTE, TUAL PHUISAMTE, TUAL TANUTE (TUANVAITE) khawsung mi khempeuh sik leh taangin va pai uh hi. Amau bawl bangin kisaang hi. Tua tualbiakna a pai ding mi kitamsak lo hi. A diakin numeite kipai sak vetlo hi.

Bang hang hiam? cih leh tual thoihna a kineih ciangin KAMPAU ZEHTANNA kinei a, mi kitam leh a zehphih kha ki-om kha ding hi. Tua banga a pai uh ciangin, a tualgam ding uh hawl pah uh a, amun atun uh ciangin tualgan pen Siampipa in zu phih-in khuasiamte tungah apna nei hi. Tualgan Siampipa innah kigo a, ken ding teng tawh tualbiakna mun a pai hun zong om hi.

Tualgan pen vok leh bawng hi deuh hi. Sial tampi a khawi khua ten zong tualgan dingin vok mah zang uh hi. Vaangteh khua-ah tualbiakna vok tawh a kibawl gige hi a, kum khat sial tawh a biak uh leh thupi kisa lua ahih manin, tua ni SIALSAWM ni ci uh hi. Tanglai Isrealten gan-gawh biakna a neih uh ciangin, tua ganhing in Topa Jesuh limla ahih manin poina leh hemna limlim neilo ding hi a cih bangun, tualbiakna a tualgan zong poina hemna neilo (mittaw lo, a bil heeklo, a giallo, a vom ahih leh vom kim vet) vive bek na zang uh hi. Tualgan a gawh ding uh ciangin vok gawh bangin a tee (lenuai) panin Tei tawh sun/dawt masa uh a, tua khit ciangin tual tanu ten a deek panin sukpum tawh sulum uh hi. Tualgan kisem nen a, khuasiamte a ding khen masa uh hi. A muuk, a lei, a sin, a lung, a kal leh a gilzang them khat ciat leh A khedawn teng kaaikhawm uh a, khuasiamte a ding ci uh hi. Tualgan a kuan teng a ding khen in, a om teng khuasung in milip in ki sawngsaat sak hi. Tua tualbiakna-ah khuasung mi khempeuh zong kihel hi a cihnopna uh hi.

A tung a kigensa khuasiamte a dinga kikoih tuam sa teng tualsuang nuai-ah koih in khua siamte kiangah a nuaia bangin thupha ngen uh hi.

Ka khua siam ka tui siam, ka phuhpi ka phahpi, ka Pasian ka lungzai, ka nipi ka khapi, ka mualziat ka mualzei, ka gunpi ka thangpi, ka thumapi, ka innbuk, ka Lihli, ka Ciaupi, ka kente, ka mualmau, ka pangdin, ka cilciik, ka mualtom, ka khaankha gun, ka tu tawina ka hei tawina, Ka simgam ka zogam, siam in, Cidamna mul maamna kong ngetna hi, Tanu tapa kong ngetna hi, Sin ciim, lung ciim kong ngetna hi, Teek kun kuaikun kong ngetna hi, Mimza taangza kong ngetna hi. Singphung pha baalphung pha kong ngetna hi, Vokno dawng, akno dawng kong ngetna hi, Sialno dawng, bawngno dawng kong ngetna hi, Guahtuui khum, guahtuui al kong ngetna hi, Sumnu sumpa kong ngetna hi, Taang guipha, be guipha kong ngetna hi, ZU HONG LUUP INGH, SA HONG GAWH INGH ci hi. Tual a kithoih ding ciangin khua kiim, khua paam, khua veengte kiangah Tua ni tua kha ciangin Tualthoihna nei ding hi ung ci-in thu ki zasak masa hi. Tua ni-in khua kiimah sawl kibang hi. Sawl kibaang ahih lam, tual kithoih ahih lam thei lo-a hong luut khualmi khat peuh a om khak leh ZEHPHI ci-in, khatvei tualthoihna kibawl kik leuleu hi. Tua bang a zaaksaksa khuaveengte khat peuh in tual kithoih hi cih thei gegu napi a hong luut a om leh ZEHPHI mah kici-in tua khualmi pen in tual kithoihna a sumbei teng liau hi.

Tualthoih ni a zing ciang a kipan nithum sung Khuazaang bup in zeh kitang i cih ciangin, gam vaaklo, lo kuanlo, sa benglo, nga benglo in innah ki-om hi. Tua zehtan hun sungin ganhingte kipusuaksak nuamlo ahih manin a neek ding uh lopa sawlhiang pen kila khol hi. Zehtanga a om sungun unau sanggam teng a bawngbawng, a behbehin anhuan khawm, zuluup khawm, ann ne khawm, zu dawn khawmin beh thute suut uh a, gualnop bawlna leh kithuhilhna- in zangh uh hi. Lawm leh gual zaw deuh teng sung khat laina tengin ann nekhawm, zu dawnkhawm uh ahih manun LAWM ANNEEK na ci uh hi.

Tu hun ciangin, tual biakna kibawl nawn lo ahih manin lawm anneek hun pen gualnopna pawi bekin kizang a, a ni nih ni ciangin khua sunga thau nei teng, saben siam teng, tangval thahaat teng gamkuanin sataang haalin, sahawlin, sataang pangin, tua bangin sa beng ngeeingai uh hi. Tua ni a kiman sate a khuazaang un a kicing thei dandan in huan uh a, a kul leh innsa nih leh thum tawh behlap uh hi. Huumpi, Sahaang, vompi cihte a mat uh ciangin innsa nih leh thum tawh ai uh a, gual nuam mahmah uh hi. Sabengte khua hong tun uh ciangin khawmual-ah nungaakte in zukhum mahmah tawh na dawn uh a, gamkuan ten a thau uh lawn uh hi. Hih bangin SIALSAWM pawi pen Zomite biakpiakna lah hi, ngeina lah hi, nopsakna lah ahi hi.

Pupa Sahawm Dan

Nopna Dahna sungah thukhun ngeina zui-in ki-uap in na khempeuh kisem hi. Tua thukhun kantan in khengval leh kideihlo hi. Kisam leh zong kideihlo hi. Sanggam abul adawn kiguang dimdiam hi. Tua zui-in sa hawm uh hi. A phei tang ding, aliang tang ding, a ngawng tang ding cih bangin min gotsa in nei uh hi. Piak ding kilawm khat zong nusialo uh hi. Sialcingte na ngawn sialneel, ci-in a tawkuam teng pia uh hi.

Tua tawh kizui-in ama tan ding a kisehna mun lian a kipiak kei leh banghang hiam?, ka panmun hong kheel hiam?, kei hong manuam uh hi ding hiam?, hong khelbawl hiam?, ci-in sittel pah tiuteu hi. Amau dinmun tawh kisai satan bek tawh lungkimse uh hi. A vaal deihlo hi. A hem zawk leh zong lungkimlo uh hi. Thumaan mahmah, cihtak mahmah uh hi.

Amau tan ding sa a piak ciangin, ne pahpah lo-in sittel masa uh hi. A kilawmlo a om ciangin nolhkik uh hi. Tua ahih ciangin Zuhawm sahawm kidop kul hi. Sasem siam kicial hi. A pazaw, a sahzaw cih omsak lo hi. A temta sawipaisak lo hi. Sa semhun ciangin Bangkuapipa leh a tei zawdeuhte in sakuang umin encik ciat uh hi. Paubanglo dingin hanciam uh hi. Saluang munkhat zong mawk vallo dingin kiseh hi.

Sahawm dan pen hunkhat leh hunkhat munkhat leh munkhat kibanglo hi. Nopna sahawm leh Dahna sahawm kibanglo hi. Mo sagawh leh thudangte kibang lo hi. Lawm an-neekna-ah Sanggamsa kipia lo hi. Ahih hangin a thusiamte in, Tuibuhsa ci-in Tanupi Tuitaak leh Tanu nihna ahi Sawlla a ikbup hawmsak hi. Bang hang hiam?, cih leh Tanute pen kitaang sapna khempeuhah gamtaang ahih man ahi hi.

A. Mo-sagawh Sakuangkhen: Aphei-meibaang, A iiktawn, Alianggel [alianggalkah], Akha phalkhat, Anungzuui phalkhat, Adeekguh phalkhat, Agilpi phalkhat, Abil langkhat, Angoi kawnkhat, Asin sehthumsuah sehkhat.

B. Mokhate sahawm

Thalloh or Sanggamkhatna --- Atel leh a sungkua namkim. Sunghpipa -- Atel sungnung leh sungkua namkim. Tanupi or Tuitaak, or - A iik leh a sungkua namkim. Tanu-nauzaw or Sawlla -- Aphuuk leh a sungkua namkim. Zinkhak, or Sanggam nihna -- Azungzui leh a sungkua namkim. Vok ahihleh sungkua namkim kipia lo hi. Angoi tumkhat ta kizuisak bek hi.

C. Mopite Sahawmdan

Innteek -- Aliangbit leh sungkua namkim. Thalloh -- Atel leh sungkua namkim. Sunghpi - Atel sungnung leh sungkua namkim. Tanupi -- A-iik leh sungkua namkim. Tanu nihna - Aphuuk leh sungkua namkim. Vok ahih leh angoi tumkhat tek.

D. Gal-aih Len Sa-aihna Sahawm dan Ngenna

Hihneihna: Ko kiangah sahawmdan namnih om hi. Teizaangtat leh Saizaangtat kici hi. Ko pen Teizaangtat zang kahihman un, namnihin kong gelh hi. Ahizongin nakpi-in kilamdang lua lo hi.

1. Gaal-aihna

Thalloh or Sanggam khatna -- Aphei tumbul.[abultong]. Zinkhak or Sanggam nihna --- Aliang khat. Tuitaak, Tanupi Anaak tangli. Sawlla, Tanu nihna - Anaak tangthum. Sunghpi in - Angawngsa. Pu nihna --- Ameizui. Vaksa in aliang leh a iiksa kipia hi.

2. Sa-aihna

Thalloh, Sanggam khatna Apheitumbul. Zinkhak, Sanggam nihna - Aliang khat. Tuitaak, Tanupi Nak tangli. Sawlla, Tanu nihna - Nak tangthum. Sunghpi Angawngsa. Pu nihna --- Azungzui, ameizui. Nuphal - Anaak' tangnih. Vakte pen a liang leh a iik kipia hi. Gaal leh Sa thuah thei a, gan pumnih mah kigo hi. Gaalvakte in, Gaal-aihna saliang saang uh hi. Savakhte in sa-aihna saliang saang uh hi.

E. Tong (Zupinung) Ton Ciang a Sahawmdan tuamtuam

Thalloh, Sanggam khatna Aphei khat. Zinkhak, Sanggamnihna -- Aliang khat. Behsabawl -- Aliang tumbul. Sunghpi A awmlang.(naaktang-9 bang kipia hi.) Pute --- Ameizui tumnih suahin tumkhat kipia. Tuitaak, Tanupi Amaugawh saluangkhat tutphah hi. Sialvun namkhat cingding zikkhat kipia hi. Sawlla, Tanu nihna - Sagualgawh pen innteek pialo-in amau tutphah hi. Tulpi -- Azangsa phalkhat leh a pheisa baksagih kipia hi. Zawl --- Sialngawng kipia hi. Songte - Akeng tumbul khatleh a iik phalkhat leh a sungkua namkim kipia. Lawigawhsa - Pusa thoihna bangin kihawm hi. Lawigawh voknusa --- Phaitam aa alaam cialna-in kipia hi. Zingzu leh phaitamzu site kipia hi.

F. Ton sahawmdan

Thallohpa --- Apheibit. Zinkhakpa --- Aliangbit. Behsabawl --- A zaangsa ngah. Sunghpipa --- A awmlang nakguh tangkua bang. Tanupi -- Aphei tumbul. Ama gawh saluangbup tutphah. Tanu nihna - Aliangtong. Sagualgawh tutphah. Zawl A ngawng pua. Pu -- Ameizui.

G. Pusa or innsungpi thoih sahawmdan

Bangkuapi, Thallohpa --- A liang. Zinkhak Apheibul. Tulpipa Aliangkhat, ahuaikhat, akhanuai. Sabawl - Azungzui. Sunghpi Abultong. Pu in -- Ameizui. Tanupi leh Anauzaw - Tanu ten malli ngah uh hi. Adeekguh, azungzui, a-iikmuk anawi tangkhat baang, apheisa bakkhat. Tanu thumna Aciangkang, azungzui, aphukka, apheisa bakkhat. Tanu lina -- Aciangkang, azungzui, a-iik tumkhat, apheisa bakkhat. Nuphal - Azungzui khat. Sanggam dawnlam ten apheisa semin hawm hi.

H. Sahawmdan

Sunghpi - Angawngtan. Pu -- Ameizui. Beh khatna -- Aliang khat. Beh nihna in Abultong. Beh thumna -- Azangsa nakguh-3baang. Beh lina Azaangsa nakguh 2baang. Tanupi -- Anaak tangli baang. Akha phalkhat, Tanu nihna --- Anaak tangthum baang. Tanu thumna in -- Anaak tangnih baang. Nuphal -- Anaak tangnihbaang. Tulpipa - Aliangbit khat. Akha phalkhat.

I. Sahawmdan

Tulpipa -- Apheibul. Thallohpa A-iiktawn leh aliangbit, akhanuai phalkhat. Zinkhak -- Aliangtong. Sungpi --- Abultong. Pu(Taangpu) -- Ameizui Tanupi leh Tanu nauzaw --- A deekguh, azungzui, a-iiktawn khat, aliangsa Tanu thumna leh Lina - A ciangkang, azungzui, a-iiktawn, aliangsa bakkhat. Tanu ngana --- Azungzui, a-iik tumkhat, aliangsa bakkhat.

J. Sihna Hanken Sahawmdan: Tuitaak, or Tanupi A phei, a naakguh tang khat, vakhupeu [ a sial in kipia] A naak tangnih bang, a pheisa bakkhat, a ngawngsa bakkhat, a huaisa bakkhat, a liangsa bakkhat, a sin, a gilpi, a gilkha, atuap, a ekthup, innlakte siguina a phuukka leh a kopsam savaal tuamtuam kipialai hi. Sawlla or Tanu nauzaw, Aliang khat pia hi. Adangte, Tanupi tawh kibangsak hi. Tanupi leh Tanu nauzaw in amau saante hawmkik uh hi. A pheisa khennih suah a, ama Thallohpa leh a Tanupi hawmsak hi. A naakbul nihsuah a, tanu nauzaw pia hi. Thalloh leh Sunghpi, A naak nih, a pheisa, a liangsa, a ngawngsa, ahuai, a sin, a ngoi, atuap, a gilpi, a ekthup, a ik leh a gilkha pia hi. Innlak guina samal(sakeng) a pheikhat teelsak hi. Hih a sa saante pen amau bulteng mah hawmsak hi. A pheisa bakthum suah a, Tanu nauzaw, Sungpi leh Zinkhak hawmsak hi. A naakbul pen Tanupi leh Thalloh hawmsak hi. Zinkhak leh Pu saan, A naak tangnih bang, a pheisa, a liangsa, a ngawngsa, ahuai, a sin, a ngoi, atuap, a gilpi, a ekthup, a ik leh a gilkha sang hi. Savo kici a sialin bakkhat tuak kipialai hi. Amau sante a naakbul nih suahin Tanupi leh Thalloh hawmsak hi. A pheisa thum suahin, Tanu nauzaw, Sungpi, Zinkhak hawmsak hi.

Sabawl gel saan, Anaak tanggiat, a pheisa, a naakbul nih, a liangsa, a ngawngsa, ahuai, a sungkua namkim saang hi. Tua banah Innlak guina samak phei khattuak kipialai hi. A hawmkik ciangin, a naak tanggiat tumnih suah a, amau a dingin tangli bang koih hi. A naakbul nihsuah leuleu a, Tanu nauzaw leh Thalloh hawmsak hi. Thusa gel saan, A naakbul tangnih bang, a liangsa, a ngawngsa, a pheisa, a sungkua namkim saangsak hi. Zawl leh Nuphal saan, A naakbul tangkhatbaang leh asungkua omlai bangbang kipia hi. Khankuang bawlte angawng phalkhat kipia hi. Nautaangte pen angoi tumkhat leh agilpi pia hi. Sungtaa. Aphuuk, angoi, agilpi pia hi. Miguina vokno malkhat pia hi. Simaisa Aphuuk a sungkua namkim kipia hi. Khuangtum sa, Khuangtumpa leh Daaktumte hawm dingin, anak tangkhat, a pheisa bak khat, a ngoi, a gilpi, atuap kipia hi. Asin kihello hi. Laang khetsa, A pheisavo ki-at hi. Innteek sa, Thalloh siguina a teltawn, zungzui kaikha, a liang khat, a pheimal, ahuai, Atel leh a zungzui.

Innlak guina sung pan innteek in, aliang bit,a phei khat, atel sungnung, tang uh hi. Lukhungsa kici, a lungphal khat, amuk, a cingsa bak khat, a zel tumkhat, atuap, a gilkha, a sin, a ekthup, a lei tumkhat.

K. Sahawmdan: Behlamte Thalloh in a pheibul, Zinkhak in a naak tangli baang, Sialbawl in anaak tangthum, Tulpikai in anaak tangnih, Beh ngana in tangnih mah, Behgukna anak tangnih mah, Tanu pawl, Tanupi in abul, Tanu nihna in aliang deih teelsak, Tanu thumna in aliang teelloh zawkpen, Tanu lina in a zaangsa teelsak, Tanu ngana in a zaangsa kiteello zaw pen, Tanu nautaang in a phuuksa hawm uh, A iksa pen khunsa-in kihawm hi. Thallohpan in panto hi. Pu pawl, Pupi in angawng sang hi. Tangpu in ameizui ngah hi. Pu dangte pen a meizui tumtan in hawm hi. A kicin keileh ahuai hawmsak hi. Thusa leh Sasem A pheisa at in pia hi. Sakuangkhiat, A lutang, a-ik, aliang, a zaangsa khat, a ngawng kikoihsak hi. Angoi kawnkhat, a sinka khat cih bangin kikoihsak hi.

Ei Christian ten Zuhawm Sahawm pen kinakzat nawnlo hi. Tanu leh Thusa a gim diak a gamtaang diakte bek tan kipia a, a dangdangte ngeina zui-in kihawmlo hi. Tanupi leh a nihna pen tuibuhsa peuh kipia hi. Christian sungah Beh thusa leh Veng thusa in nasep nei simsim hi. Tua ban-ah SDA Pawlpi diakdiak Ganpum zatna tawm hi. Zong kideih khollo maita hi. Zindo na ding a kigo leh innteek meh ding a kigo na ngawn kibuaipih tamzaw ahih manin kizang taktak lo hi.

Hih ka gelh pen Khang tangthu ciamtehna ding leh Ngeina a kannuam khangnote a ding ngimna tawh ka theihsunsun hong gelhkhia ka hi hi. Tua zong a mauzat kammalte ka theihtel loh tam mahmah ta hi. Ameizu, a sumkuul, a ciangkang, abul, a tong, amal cihkhawng ka zakzak hangin bang cih ka telloh ngentang ahi hi.

L. Pusa or Innsungpi thoih sahawm dan

Bangkuapi, Thallohpa A liang. Zinkhak - Apheibul. Tulpipa - Aliangkh at, ahuaikhat, akhanuai. Sabawl -- Azungzui. Sunghpi - Abultong. Pu in --- Ameizui. Tanupi leh Anauzaw -- Tanu ten malli ngah uh hi. Adeekguh, azungzui, a-iikmuk anawi tangkhat baang, apheisa bakkhat. Tanu thumna - Aciangkang, azungzu, aphukka, Zawl Sialngaw ng kipia hi. Songte -- Akeng tumbul khatleh a iik phalkhat leh a sungkua namkim kipia. Lawigawhsa -- Pusa thoihna bangin kihawm hi. Lawigawh voknu sa --- Phaitam aa alaam cialna-in kipia hi. Zingzu leh phaitamzu site kipia hi.

M. Pupa Ngeina Zukholh: Kawl huzaap Zomi ten Pawi a cih pen India lam Zomi te'n Lawm ci uh hi. Ahih hangin hite pen Zopau hilo hi. Zopau in Ai kicizaw hi. Mimza ai, taangza ai, a samat ai, BA ai, kici hi. Ahih hangin Lawki hunlai gal-ai, sa-ai cih pen zupi nungin dawibiak ngeina tawh na kizomlua ahih man, ai cih pen lawki vai-lua kisa kha ding hi.

Zomite in gualzawhna leh matutna khatpeuh a om ciangin kipahtawi uh hi. Ka sangnaupan lai-in kapa in lai ka-on simin aktawh hong aihsak tawntung hi. Innkuan in kilungkim mahmah hi. Kalai onman kei aklu hong nesak hi. Thuneuno abat hangin hanciamnopna hong khangsak hi. Nu leh pa hong pahtawina pen ki-angtanpih mahmah hi. Ka uu pen saben uk ahih ciangin lailam haatlo hi. Ahih hangin vakhu khat amat pen kapa'n aklui khat tawh aihsak hi. Vakhu pen khuttum cia phalo hi. A aihna aklui pen innkuan meh cing hi. Tua bang kipahtawina in lungsim cidamsak hi.

N. Pute Tuukzuu Kholh: Zomi lawkite in tuuktung masa anpalte zuu in sa uh hi. Pute zuu khol uh hi. Zucil kaimasa pen a pupi suah uh hi. A pu in la-in mawk neeklo hi. A tute cidamna ding leh mimza tangza lazo ding, sumnu sumpa lamzawhna dingin thupha ngetsak uh hi. Zomi te ngeina-ah numeite in pianna nulepa vakna ding thu ngahlo hi. Go leh gam kitomsak lo hi. Ahih hangin numei nualam pen kipuapaih tuanlo hi. Naupangte in pute zahtak piakna leh pahtawina itna lahna ding ngeina hoih mahmah na bawl zel hi. Pute tuukzu kholh pen numei lam pahtawina ahi hi. Pute leh lamphung kineek zolo cih paunak nei uh hi. Tua pen naupangte in nulam ahi pute pen simmawh loh ding deihna hi. Lungsim sungah ngeina kip mahmah a guansak ahi hi. Pute simmawhte damlo hi. Nuamsa lo hi, ci'n umsak hi. Gilsung damlote in gau-an la ci'n pute kiangah ankhing va siim uh hi. A tute tungah khasia leh napu ngoidok hing bang hang hong hici bawl na hiam? cithei uh hi. Ngoidok cihpen gilnathei cihna ahi hi. Tua ahih ciangin damlohna thu khatpeuh a omleh pute kiang taailoh phamawh ahih manin pute kizahtak hi. Ki-it mahmah hi. Thupha ngahna naak ahi hi.

Tanu mokhak khempeuh kiciamkholin, a zukholh ni kibangsak uh hi. Lawki hun in omkhawlna munah a neek uh zuu hipen hi. Anlim sangin zuu pen thupiseh zaw uh hi. Pute pahtawina la vive sa uh hi.

(1.a)Kei kapuu te sen a kapuu te ningzuu bang khum thei naleng nuampeng phuhsak vang e (1.b)Nuampeng phuhsak vang heisa bang paal thei naleng kapal losak vang e

(2.a)Bualna ngei nuam bualna ngei nuam e, puvon siangsung bualna ngei nuam e (2.b)Laamna ngeinuam laamna ngei nuam e, puvon pahtang laamna ngei nuam e

(3.a)Tualnuam e tualnuam e puute sumtual tualtung tualnuam e (3.b)Gam nuam e gam nuam e pupa gamzang gamnem gamnuam e

(4.a)Pupa gamzang tangzang khat a, tangkhat suan zong simtheihloh piang e (4.b)Tang khat suan zong simtheihloh piang a bangaa sunglawh bang kasam hiam aw

(5.a)Theisen puvon ngalliam bel aw tusuanmel haihkha na cia (5.b)Gual sang tongdam neem zaw ding a, aduang mel hoih ding aw ee

Dawhdan saknung leh dawhdan khangnung dim in zubeel kigual hi. Zubeel khat mikhat in tutpih hi. Sak leh khang abul leh a dawn kidawng in lasa ziahziah hi. Pasalnote kikhel in a lai-ah tawnsak keukeu hi. Khuangtumpa'n a khuang saankeuhkeuh in hong tawp ciangin, suai..suai..suai suai ci'n, a tangtawnpa kai-in zuu teepsak hi. A pute a it manin tawn(laam) hi ci-in pakta mahmah uh hi. Tuukzuu akmat ci-in ak khattek na mat uh hi. Pawlkhat in sum mat uh hi. Pawlkhat in gangawh hi. Bang bang kimat taleh tukzu akmat in sum tua zah hong pia ci uh hi.

Tuhun Christian ten zong hih ngeina paikhia tuanlo hi. Zuu tangin cikhum bawngnawi peuh kikhol hi. Antang bungkhat bungnih vapuak thei hi. Pawlkhat in anlim tuilim va neekpih hi. Hih pen pute pahtawina pawi limci mahmah ahi hi. Ei Christian khangthak hun in zong pute pahtawina hunnuam limci takin kibawl thei lel ding hi.

O. Sazaam: Japan galma hunin saneek kisangkhaat mahmah hi. Sa-sai omlo hi. Dangka tang ngahna haksa lua hi. Akpi khat matkhat in kilei hi. Minvawh khat neilo in akno khat zong kigongam lo hi. Sumtawng thoih ahih keh huanthoih cih khat in zang hamtang uh hi. Saneekna tawmlua ahih manin lampi zong uh hi. Inn 4, inn 5 kipawl in banpai-in vok go uh hi. Tua pen sazaam kici hi. Vok pen bangcia go ding cih ciangtan uh hi. Pawlkhat in nekhawm hi. Pawlkhat in a kikim in sehhawm uh hi. Sa khamtakin ne uh ahih man sazaam pen a hihzote ki-eng mahmah hi. Hih kipawlna pen a cithei zawdeuhte a hi. Meigong daipamte kihel zolo hi.

P. Tukvak: Tanghamkin kici ankung leh kiak kikim in a omlaitak lokhawh kikin mahmah hi. Lo-lel ahih man tha cial uh hi. Kialhun tawh kituak sawnsawn hi. Thacialte kivaitut zolo ahih man, tuk tun(akhawhsa tun) ciang kivaak pan hi. Tuk tun ciangin thacialte kaikhawm in zuu leh sa a khamtakin neekpih hi. Thacial vaak tawh kibangnawnlo hi. Pawibawl banglel ahih man nuamsa mahmah hi.

Hih ngeinate pen dawibiakna tawh kisai hilo hi. Amau hun tawh kituak nuntak khuasak zia ahi hi. Tua bang a kikaihkhopnate pen a kingai teng mah ahi hi. Kikholhna tam leh kingaihna leh kiphawkna zong khang pah hi. Category:Zomite Tangthu Category:Zomite Ngeina